**Katherine Anne "Katie" Couric** (s. 7. tammikuuta 1957 Arlington, Virginia) yhdysvaltalainen uutisankkuri, televisiotoimittaja ja kirjailija. Hän on työskennellyt Yhdysvaltojen kaikilla kolmella isolla televisioyhtiöllä: NBC:llä, CBS:llä ja ABC:lla.

Ura
---

Couric opiskeli englantia Virginian yliopistossa ja valmistui vuonna 1979. Samana vuonna hän aloitti uransa assistenttina ABC Newsillä. 1980-luvulla hän työskenteli CNN:llä sekä NBC-yhtiön paikalliskanavilla.

NBC Newsillä Couric aloitti vuonna 1989 Pentagon-reportterina. Vuosina 1991–2006 hän oli uutisankkurina ohjelmassa *Today*, minkä lisäksi hän työskenteli ohjelmassa *Dateline NBC*.

Vuosina 2006–2011 Couric työskenteli CBS Newsille. Hän oli ensimmäinen nainen, joka oli yksin uutisankkurina ison televisioverkon iltauutisohjelmassa. Hänelle maksettiin palkkaa *CBS Evening News With Katie Couric* -ohjelmasta 15 miljoonaa dollaria vuodessa. Hän työskenteli myös ohjelmassa *60 Minutes*.

Vuonna 2009 Couric sai Walter Cronkite Award -palkinnon moniosaisesta haastattelusarjasta, jossa hän haastatteli Yhdysvaltain presidentinvaaleissa vuonna 2008 republikaanien varapresidenttiehdokkaana ollutta Sarah Palinia. Palkintotuomarit sanoivat haastattelujen olleen vuoden 2008 kampanjaa määrittelevä hetki.

Couricin ensimmäinen kirja *The Best Advice I Ever Got: Lessons from Extraordinary Lives* julkaistiin huhtikuussa 2011. Kirjan tuotot lahjoitettiin Scholarship America -järjestölle.

CBS:ltä Couric siirtyi ABC-yhtiölle. Hänen oma syndikoitu päiväasaikaan esitetty keskusteluohjelmansa *Katie* alkoi syyskuussa 2012. Ohjelman joulukuussa 2013 esitettyä HPV-rokotetta käsitellyttä jaksoa kritisoitiin siitä, että siinä annettiin liikaa huomiota rokotetta kritisoivalle kannalle. Time-lehden Alexandra Sifferlin vertasi Couricia näyttelijä Jenny McCarthyyn, joka on puhunut usein julkisuudessa uskovansa, että rokotteet vaikuttavat autismin puhkeamiseen. Vastauksena kritiikkiin Couric kirjoitti artikkelin, joka julkaistiin Huffington Postissa. Artikkelissa hän kirjoitti, että ohjelmassa oli annettu liikaa aikaa vakaville haittavaikutuksille, joita on raportoitu erittäin harvoin rokotuksen jälkeen, ja että enemmän painoarvoa olisi pitänyt antaa HPV-rokotusten turvallisuudelle ja tehokkuudelle.

*Katie* ei täyttänyt kanavan odotuksia katsojaluvuista, ja ohjelma lopetettiin kahden kauden jälkeen. Couric siirtyi ABC Newsiltä Yahoolle. Vuoden 2014 alusta hän aloitti Yahoo Newsin maailmanlaajuisena uutisankkurina. Couric muun muassa raportoi maailman tapahtumista suorana lähetyksenä ja tekee haastatteluja, jotka näytetään Yahoon kotisivulla. Ohjelman ensimmäisessä jaksossa Couric haastatteli Yhdysvaltain entistä puolustusministeriä Robert Gatesiä. Gatesin vielä ollessa puolustusministeri Couric matkusti tämän kanssa Irakiin ja Afganistaniin tehdessään *60 Minutes* -ohjelmaa.

Yksityiselämä ja kampanjointi syöpää vastaan
--------------------------------------------

Couricin ensimmäinen aviomies Jay Monahan, jonka kanssa hänellä on kaksi lasta, kuoli paksusuolen syöpään 42-vuotiaana vuonna 1998. Couric on kerännyt varoja paksusuolen syövän ja muiden syöpien tutkimusta ja ehkäisyä varten. Maaliskuussa 2000 hänelle tehtiin paksusuolen tähystys, joka televisioitiin osana *Today*-ohjelman viikonmittaista kampanjaa sairaudesta. Ohjelman jälkeen paksusuolen tähystykset lisääntyivät Yhdysvalloissa 20 prosenttia, mitä Michiganin yliopiston tutkijat kutsuivat "Katie Couric -vaikutukseksi" (Katie Couric Effect). Vaikutus kesti lähes vuoden ajan. Vuonna 2005 Couricille tehtiin televisioitu mammografia.

Kesäkuussa 2014 Couric meni naimisiin sijoittaja John Molnerin kanssa.

Lähteet
-------

1. 1 2 3  CBS Evening News Bios: Katie Couric (Arkistoitu linkki) *CBS News*. Viitattu 3.12.2015. (englanniksi)
2. ↑  Stanley, Alessandra: Quiet Departure Is Stark Contrast to Heralded Arrival *The New York Times*.  19.5.2011. Viitattu 3.12.2015. (englanniksi)
3. ↑  Gorver,Ronald; Fixmer, Andy: CBS, Couric Discuss Pay Cut, Wider Role as CNN Waits *Bloomberg Business*.  20.12.2010. Viitattu 3.12.2015. (englanniksi)
4. ↑  Thielman, Sam: Scott Pelley taking over as CBS anchor *Variety*.  3.5.2011. Viitattu 3.12.2015. (englanniksi)
5. ↑  Couric Wins Walter Cronkite Award ) ("defining moment in the 2008 presidential campaign") *CBS News*.  10.3.2009. Viitattu 3.12.2015. (englanniksi)
6. ↑  Carter, Bill: Couric Assembles a Book of Essays to Raise Money for Scholarships *The New York Times*.  23.2.2011. Viitattu 3.12.2015.
7. 1 2  Carter, Bill: Couric Talk Show to End in June After Two Seasons *The New York Times*.  19.12.2013. Viitattu 3.12.2015. (englanniksi)
8. ↑  Jaslow,Ryan: Katie Couric show on HPV vaccine sparks backlash *CBS News*.  5.12.2013. Viitattu 3.12.2015. (englanniksi)
9. ↑  Sifferlin, Alexandra: Is Katie Couric the Next Jenny McCarthy? *Time*.  4.12.2013. Viitattu 3.12.2015. (englanniksi)
10. ↑  Couric, Katie: Furthering the Conversation on the HPV Vaccine *The Huffington Post*.  10.12.2013. Viitattu 3.12.2015. (englanniksi)
11. ↑  Gold, Hadas: Yahoo News makes Couric move official *Politico*.  25.11.2013. Viitattu 3.12.2015. (englanniksi)
12. ↑  Allen, Mike: Katie Couric makes Yahoo debut *Politico*.  13.1.2014. Viitattu 3.12.2015. (englanniksi)
13. 1 2  Deerwester, Jayme: Katie Couric marries John Molner in New York *USA Today*.  22.6.2014. Viitattu 3.12.2015. (englanniksi)
14. ↑  Healey, Michelle: 'Katie Couric Effect' boosts colonoscopy rates *USA Today*. Viitattu 3.12.2015. (englanniksi)
15. ↑  Silverman, Stephen M.: Katie Couric Gets On-Air Mammogram *People*.  7.10.2005. Viitattu 3.12.2015. (englanniksi)

Aiheesta muualla
----------------

* Kuvia tai muita tiedostoja aiheesta **Katie Couric** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Israel
* Yhdysvallat
* Korea
* Alankomaat
* Puola

 |
|  |
| Tieteilijät | 
* CiNii

 |
|  |
| Muut | 
* SNAC

 |

 |